钦定古今图书集成/明伦汇编/氏族典/第237卷 > 张须陁
## 钦定古今图书集成/明伦汇编/氏族典/第237卷 > 张须陁

按《隋书张须陁传》：“须陁，弘农阌乡人也。性刚烈，有勇
略，弱冠从史万岁讨西爨，以功授仪同。炀帝嗣位，汉
王谅作乱并州，从杨素击平之，加开府。大业中，为齐
郡丞。会岁饥，谷米踊贵，须陁将开仓赈给，官属咸曰：
‘须待诏敕，不可擅与’。须陁先开仓而后上状，帝知之
而不责也。明年，贼帅王簿聚结亡命数万人，寇掠郡”
境，须陁发兵击之，簿众大溃。时天下承平日久，多不
习兵，须陁独勇决善战，又长于抚驭，得士卒心，论者
号为“名将。”簿复北连豆子䴚，贼孙宣雅、石祗阇、郝孝
德等，众十馀万，攻章丘，须陁袭击，大破之，露布以闻，
帝大悦，优诏褒扬，令使者图画其形容而奏之。其年，
贼裴长才、石子河等奄至城下，须陁率五骑与战，贼
竞赴之，围百馀重，身中数疮，勇气弥厉，长才败走。后
数旬，贼帅秦君弘、郭方预等合军围北海，须陁倍道
而进，大破之。司隶刺史裴操之上状，帝遣使劳问之。
十年，贼左孝友屯蹲狗山，须陁列八风营以逼之，孝
友窘迫来降，其党解象、王良、郑大彪、李晥等众各万
计，须陁悉讨平之，威振东夏。以功迁齐郡通守，领河
南道十二郡黜陟讨捕大使。俄而贼卢明月、次祝阿，
贼吕明星、师仁泰、霍小汉等扰济北，须陁进军击走
之。寻将兵拒东郡贼翟让，前后三十馀战，每破走之。
转荥阳通守。让与李密邀击须陁，合军围之。须陁溃
围辄出，左右不能尽出，须陁跃马入救之，来往数四，
众皆败散，乃仰天曰：“兵败如此，何面目见天子乎！”乃
下马战死，时年五十二。